b'\n_START_ARTICLE_\nPolyteknikkojen Kuoro\n_START_PARAGRAPH_\nPolyteknikkojen Kuoro (PK, ruots. Polyteknikernas K\xc3\xb6r, engl. Polytech Choir) on vuonna 1900 perustettu akateeminen mieskuoro, joka esiintyy s\xc3\xa4\xc3\xa4nn\xc3\xb6llisesti Suomessa ja ulkomailla. Kuoron taiteellisena johtajana on toiminut vuodesta 2013 l\xc3\xa4htien musiikin maisteri Saara Aittakumpu._NEWLINE_Polyteknikkojen Kuoro on Suomen vanhin teekkarien kulttuuriyhdistys. Kuoron laulajat ovat p\xc3\xa4\xc3\xa4osin Aalto-yliopiston tekniikan opiskelijoita tai valmistuneita diplomi-insin\xc3\xb6\xc3\xb6rej\xc3\xa4._NEWLINE_Teekkari- ja mieskuorolaulun perinteiden lis\xc3\xa4ksi PK on edist\xc3\xa4nyt uutta musiikkia kantaesitt\xc3\xa4m\xc3\xa4ll\xc3\xa4, levytt\xc3\xa4m\xc3\xa4ll\xc3\xa4 ja kustantamalla modernien suomalaisten s\xc3\xa4velt\xc3\xa4jien kappaleita. Kuoro on esiintynyt johtavien sinfoniaorkestereiden kanssa Suomessa sek\xc3\xa4 ulkomailla. Ohjelmistona orkesterien kanssa on usein ollut Sibeliuksen Kullervo.\n_START_SECTION_\nPerustaminen ja varhaisvuodet\n_START_PARAGRAPH_\nLaulaminen on ollut kiinte\xc3\xa4 osa tekniikan ja arkkitehtuurin opiskelijoiden eli polyteekkarien opiskelijakulttuuria. Helsingin teknillinen reaalikoulu tarjosi vuodesta 1857 l\xc3\xa4htien laulunopetusta opiskelijoilleen, kuten my\xc3\xb6s sen seuraaja Polyteknillinen opisto aina syksyyn 1896 saakka. Illanvietoissa ovat esiintyneet ainakin monet kvartetit, mutta 1880-luvulta on viitteit\xc3\xa4 polyteekkareiden piiriss\xc3\xa4 jossain laajuudessa toimineesta lauluyhdistyksest\xc3\xa4 (s\xc3\xa5ngf\xc3\xb6rening), jonka toiminta lakkasi 1890-luvun alkuun menness\xc3\xa4. Laulutaitoisimmat polyteknikot hakeutuivat 1800-luvulla Akademiska S\xc3\xa5ngf\xc3\xb6reningenin, Ylioppilaskunnan Laulajien ja Muntra Musikanterien riveihin._NEWLINE_Polyteknikkojen Kuoron syntyhistoria ajoitettiin maisteri Kimmo Korhosen satavuotishistoriateoksen taustatutkimuksiin saakka Polyteknikkojen Yhdistyksen uuden ylioppilaskuntatalo Polin vihki\xc3\xa4isten j\xc3\xa4lkihuumaan vuonna 1904, mutta Polyteknillisen yhdistyksen p\xc3\xb6yt\xc3\xa4kirjojen l\xc3\xa4hempi tarkastelu varhaisti perustamisajankohtaa nelj\xc3\xa4ll\xc3\xa4 vuodella. Talohankkeen my\xc3\xb6t\xc3\xa4 Polyteknikkojen Yhdistyksen piiriss\xc3\xa4 her\xc3\xa4si ajatus kuoron perustamisesta. Perustamista selvitt\xc3\xa4neen komitean selonteon k\xc3\xa4sittely yhdistyksen kokouksessa 13.10.1900 m\xc3\xa4\xc3\xa4ritell\xc3\xa4\xc3\xa4n nykyisin Polyteknikkojen Kuoron syntyhetkeksi._NEWLINE_Kuoron alkuvuosien toiminnasta on j\xc3\xa4ljell\xc3\xa4 hyvin v\xc3\xa4h\xc3\xa4n kirjallisia l\xc3\xa4hteit\xc3\xa4, mutta kuoron ensimm\xc3\xa4isen\xc3\xa4 johtajana lienee toiminut Heikki Klemetti. Kolmannes kuoron ensimm\xc3\xa4isest\xc3\xa4 satavuotiskaudesta oli vaihtuvien johtajien aikaa, ja alkuvuosikymmenin\xc3\xa4 kuoron toiminta on saattanut olla ajoittain keskeytyksiss\xc3\xa4. Merkitt\xc3\xa4v\xc3\xa4n\xc3\xa4 pidet\xc3\xa4\xc3\xa4n esiintymist\xc3\xa4 ensimm\xc3\xa4isen\xc3\xa4 kuorona yleisradiol\xc3\xa4hetyksess\xc3\xa4 vuonna 1926 R.R. Ryyn\xc3\xa4sen johdolla.'